Quoniam longitudine temporum variantur corda multorum, ac propter hoc aliquando oblivioni traduntur oblationes vel vota plurimorum, scribere volumus, ac christianis omnibus notum fieri quod Normannus Braiensis, filius Girardi Belvensis, voluntate et consensu Ernulfi fratris sui, dedit Deo et beatæ Mariæ Pruliacensi, fratribusque ibidem Deo servientibus, boscum qui proprio nomine Forez Normanni nuncupatur, et est sita inter grangiam Acris-Montis et Sanctum-Anianum. Hujus rei testes sunt.... Ernulfus de Caroli-Domo, frater suprascripti Normannus, qui hoc ipsum in præsentia horum testium laudavit. Postea vero, Radulfus, Pruliacensis monachus, veniens Villam-Boglenam, .............. et tunc ibi uxor suprascripti Normanni, quæ idem Normannus, maritus ejus, ecclesiæ suprascripte Pruliacensi dederat, laudavit et perpetuum fore concessit. Hujus rei testes sunt.... Hoc etiam memorie commendamus quod suprascriptus Normannus dedit Pruliacensibus fratribus, voluntate et concessu Arnulfi fratris sui, terras quasdam quæ vulgo Chalme vocitantur, in valle Sancti-Aniani, et partem nemoris desuper positi, per assignata quædam loca, et cruces quasdam arboribus impressas, usque ad petram quamdam, quæ est juxta viam quæ de Sancto-Aniano vadit ad Villam-Novam. Cujus rei testes sunt.... Illud etiam non ignotum sit quod sepe dictus Normannus et Arnulfus, frater ejus, concesserunt Sanctæ-Mariæ Pruliacensi et omnibus ibidem Deo servientibus, quandam terram quæ incipit via Aureliana, et propriis ab utroque latere divisionibus designata, conscendit versus Villerium usque ad terram que dicitur Clos-Salvagi; et terram quam Hato Rigidus, et Isembardus, frater ejus, pro sua suorumque redemptione eisdem monachis donaverunt. Preterea predicti milites Normannus, videlicet, et Arnulfus, assensu Girardi Espanelli, prefatis monachis, pro eternæ vitæ retributione, decimam suam dederunt de omnibus quæ operabuntur carrucis, vel precio, vel manibus, vel quolibet modo in suos proprios usus, in tota parrochia Ville-Bogleni et Sancti-Aniani. Cujus rei testes sunt...... et Rainaldus Bisalemeni.